b'\n_START_ARTICLE_\nLudwik Szaci\xc5\x84ski\n_START_SECTION_\nBakgrunn\n_START_PARAGRAPH_\nLudwik Szaci\xc5\x84ski var f\xc3\xb8dt nord i den russiske delen av Polen; han var det fjerde av ti barn av Feliks og hans hustru Jozefa f\xc3\xb8dt Frydrych. Familien Szaci\xc5\x84ski var kommet til Suwalki fra Litauen. _NEWLINE_Ludwik gikk p\xc3\xa5 kadettskole i Warszawa, og der var han da januaroppstanden mot russerne br\xc3\xb8t ut i 1863. Han tok del i oppr\xc3\xb8ret som sekondl\xc3\xb8ytnant. Han  ble tatt til fange og d\xc3\xb8mt til d\xc3\xb8den. Han r\xc3\xb8mte under dramatiske omstendigheter; han ble s\xc3\xa5ret i foten under flukten, og var i noen \xc3\xa5r p\xc3\xa5 flukt i flere land i Europa.\n_START_SECTION_\nFlyktning\n_START_PARAGRAPH_\nI Sverige skal han ha livn\xc3\xa6rt seg som hundedress\xc3\xb8r ved hoffet til kong Karl IV i Stockholm inntil han kom til Norge i 1865. Han var fattig og kom med alle sine eiendeler p\xc3\xa5 en kjerre.\n_START_SECTION_\nFotograf\n_START_PARAGRAPH_\nDe f\xc3\xb8rste par \xc3\xa5rene livn\xc3\xa6rte han seg som omreisende fotograf og i 1867 etablerte han seg med eget atelier i R\xc3\xa5dhusgata 11 i Christiania. Atelieret ble senere flyttet til Stortorvet/Karl Johans gate._NEWLINE_Szaci\xc5\x84ski ble en sv\xc3\xa6rt s\xc3\xb8kt fotograf og han portretterte mange av samtidens kjente personer. Han hadde en tiln\xc3\xa6rmet komplett samling av stortingsrepresentantene og i 1888 ble han kongelig hoffotograf. Hans arbeider gav han en rekke internasjonale fotopriser, blant annet fra Paris, Wien, Dresden, Philadelphia foruten fra Christiania. _NEWLINE_Da Det fotografiske Selskab ble stiftet i mars 1882 ble han valgt til formann. Han var ellers aktiv innen jakt og friluftsliv samt spiritisme og hypnose. Det var imidlertid kjent at han aldri trivdes i Norge og alltid forble en flyktning. Han begikk selvmord p\xc3\xa5 Orm\xc3\xb8ya utenfor Christiania._NEWLINE_Firmaet ble drevet videre under samme navn av enken Hulda Szaci\xc5\x84ski frem til 1916.'